To kammerater skændtes lørdag morgen så heftigt, at borgere i Fredericia blev generet af det og ikke så anden udvej end at tilkalde politiet.

Klokken 05.10 natten til søndag rykkede Sydøstjyllands Politi ud til Prinsessegade midt i Fredericia, hvor der var blevet meldt om uro. To unge mænd på hhv. 17 og 18 år skændtes så voldsomt, at vidner havde tilkaldt ordensmagten.

- Vi træffer ganske rigtigt to, der råber og skriger ad hinanden, fortæller Peter Balsgaard, vicepolitiinspektør ved Lokalpolitiet i Fredericia.

- Det viser sig at være to, der kender hinanden, men de er i ganske beruset tilstand. Og det, de diskuterer så højlydt, er deres forskelllige holdninger til republikkens styrke i Star Wars.

Count Dooku fik en bøde

Den ene af de to var mere højrystet end den anden, så politifolkene gav ham en bøde for overtrædelse af ordensbekendtgørelsen. Men den unge mænd nægtede at oplyse sit rigtige navn.

- Han sagde, at han hed 'Count Dooku', fortæller vicepolitiinspektøren. Count Dooku er en markant karakter i filmen 'Star Wars: Attack of the Clones'.

Betjentene fik dog til sidst det rigtige navn ud af den unge mand og sendte ham hjem med en bøde i lommen.

- Jeg ved ikke, om de gik derfra arm i arm, siger betjenten.

Blev de nogensinde enige?

- Det melder historien desværre ikke noget om. Men vi hørte ikke mere til dem, griner Peter Balsgaard fra politiet i Fredericia.

Bøden for overtrædelse af ordensbekendtgørelsen er normalt på 1.500 kroner, men kan gå helt op til 3000 kroner, hvis det involverer håndgemæng.